Tok ri Jesús nikꞌax pa jun lugar,
xutzꞌet jun achi man nitzuꞌun ta xalex.
Y ri discípulos xquicꞌutuj che:
Tijonel,
¿Ja cami ri rute-rutataꞌ cꞌo quimac o ja ri achi reꞌ,
richin quiriꞌ man nitzuꞌun ta xalex?
xechaꞌ.
Ri Jesús xuꞌij:
Nis-ta rijaꞌ y nis-ta ri rute-rutataꞌ.
Rijaꞌ man nitzuꞌun ta xalex,
richin quiriꞌ tok xtetzuꞌun,
nekꞌalajin rusamaj ri Dios riqꞌuin.
Yin nicꞌatzin chi nin-en rusamaj ri takayon-pe vichin,
utz ri cꞌa man jani toc-pe ri akꞌaꞌ,
roma tok xtoc-pe ri akꞌaꞌ,
man jun chic xtitiquer xtisamaj.
Ri ajani kꞌij cꞌa yincꞌo na chochꞌulef,
ja yin sakil richin quicꞌaslen ri vinak,
xchaꞌ.
Tok ruꞌin chic quiriꞌ,
ri Jesús xchuban-ka pan ulef,
xuꞌon juqꞌuet chꞌabak che ri (ruchub,
rucꞌaxaj),
y xuquil-apu chi runakꞌ-ruvech ri achi man nitzuꞌun ta.
Y quireꞌ cꞌa xuꞌij che:
Vacami cabin,
teꞌachꞌaja-aviꞌ pan atinibel Siloé.
Siloé nuꞌij tzij,
Takon-e.
Ri achi can xbe na vi,
xuchꞌaj-riꞌ,
y tok xtzolij-pe,
nitzuꞌun yan chic.
Jacꞌa ri ru-vecinos y ri más chic vinak ri quitzꞌeton-pe chi can man nitzuꞌun ta vi,
niquibilaꞌ cꞌa:
¿Mana-ta cami reꞌ ri achi nitzꞌuyeꞌ chi tak bey y nucꞌutuj limosna?
yechaꞌ.
Ecꞌo yeꞌin chi ja rijaꞌ.
Chꞌakaꞌ niquiꞌij chi quilaꞌ nitzuꞌun,
jacꞌa rijaꞌ nuꞌij:
Ja yin riꞌ,
nichaꞌ.
Roma cꞌa riꞌ,
ri ecꞌo-apu chiriꞌ quireꞌ xquiꞌij che ri achi:
¿Achique x-an chave richin xatiquer xatzuꞌun?
xechaꞌ che.
Ri achi xuꞌij chique:
Ja ri jun achi rubinan Jesús xbano juqꞌuet chꞌabak y xuquil-apu chi runakꞌ tak nuvech,
y xuꞌij chuve:
Cabin,
teꞌachꞌaja-aviꞌ pan atinibel Siloé,
xchaꞌ chuve.
Yin xiꞌe cꞌa,
xinchꞌaj-viꞌ,
y jariꞌ xitzuꞌun.
Jacꞌariꞌ tok ri vinak xquicꞌutuj che:
¿Achique lugar cꞌo-vi ri Jesús cꞌa?
xechaꞌ che.
Man veteman ta,
xchaꞌ chique.
Jacꞌariꞌ xquiqꞌuen-apu ri achi nitzuꞌun chic chiquivech ri achiꞌaꞌ fariseos.
Pa jun sábado ri kꞌij richin uxlanen tok ri Jesús xuꞌon ri juqꞌuet chꞌabak y xuꞌon chi xtzuꞌun ri achi man nitzuꞌun ta.
Romariꞌ ja jun ri achiꞌaꞌ fariseos xecꞌutun che ri achi ri achique x-an che richin xtzuꞌun.
Rijaꞌ xuꞌij cꞌa chique:
Ri xbano chuve chi xitzuꞌun,
xuquil juqꞌuet chꞌabak chi runakꞌ tak nuvech,
y tok xenchꞌaj,
jariꞌ xitzuꞌun,
xchaꞌ chique.
Jacꞌariꞌ tok ecꞌo chique ri fariseos xquiꞌij:
Ri achi Jesús man riqꞌuin ta ri Dios petenak-vi;
roma man nuxlan ta chupan ri sábado ri kꞌij richin uxlanen,
yechaꞌ.
Pero chꞌakaꞌ chique ri fariseos niquiꞌij:
¿Nitiquer cami jun achi aj-mac yeruꞌon milagros,
achel xuꞌon ri Jesús riqꞌuin ri achi reꞌ?
Can kꞌalaj chi ri achiꞌaꞌ fariseos man junan ta niquinojij.
Jacꞌariꞌ tok quireꞌ chic xquicꞌutuj che ri achi:
¿Achique chi achi ri xjako ri avech nanojij rat?
xechaꞌ che.
Rijaꞌ xuꞌij:
Yin ninnojij chi rijaꞌ jun profeta,
xchaꞌ.
Pero ri achiꞌaꞌ israelitas cꞌo quikꞌij man niquinimaj ta chi can man nitzuꞌun ta vi xalex,
y man niquinimaj ta chi roma jun milagro tok xtzuꞌun,
romariꞌ xecoyoj ri rute-rutataꞌ,
y quireꞌ xquicꞌutuj chique:
¿Kitzij chi jareꞌ ri ivalcꞌuaꞌl ri niꞌij chi man nitzuꞌun ta xalex?
Pero,
¿achel chi vacami nitzuꞌun?
xechaꞌ.
Jacꞌariꞌ tok quireꞌ xquiꞌij ri rute-rutataꞌ ri achi:
Kitzij chi ja kalcꞌuaꞌl reꞌ y can man nitzuꞌun ta vi xalex.
Jacꞌa ri achique x-an richin xtzuꞌun,
man keteman ta,
y ri (achique,
acuꞌx) xbano che chi xtzuꞌun,
man keteman ta.
Rijaꞌ cꞌo chic rujunaꞌ,
che rijaꞌ ticꞌutuj-vi,
ja rijaꞌ mismo tiꞌin chive.
Quiriꞌ xquiꞌij rute-rutataꞌ ri achi,
roma xa quixiꞌin-quiꞌ chiquivech ri achiꞌaꞌ israelitas cꞌo quikꞌij.
Roma ri achiꞌaꞌ riꞌ quelesan rutzijol chi xa achique na xtiꞌin chi ri Jesús jariꞌ ri Jun ri takon-pe roma ri Dios chucolic ri rutinamit,
nokotex-pe ri pa sinagoga.
Romariꞌ ri teꞌej-tataꞌaj xaxe xquiꞌij:
Rijaꞌ cꞌo chic rujunaꞌ,
che rijaꞌ ticꞌutuj-vi,
xechaꞌ.
Jacꞌariꞌ tok ri achiꞌaꞌ israelitas xcoyoj chic jun bey ri achi ri man nitzuꞌun ta vi xalex,
y xquiꞌij che:
Ja ri Dios tayaꞌ rukꞌij.
Roj keteman chi ri achi ri xbano chave chi xatzuꞌun xa jun aj-mac,
xechaꞌ.
Romariꞌ ri achi quireꞌ xuꞌij chique:
Si rijaꞌ aj-mac,
yin man veteman ta.
Ri veteman,
ja chi yin naꞌey man yitzuꞌun ta,
jacꞌa ri vacami xa yitzuꞌun chic,
xchaꞌ rijaꞌ.
Jacꞌariꞌ tok ri achiꞌaꞌ israelitas xquicꞌutuj chic jun bey che ri achi:
¿Achique ri xuꞌon chave?
¿Achique xuꞌon rijaꞌ chi rat xatiquer xatzuꞌun?
xechaꞌ che.
Jacꞌa rijaꞌ xuꞌij chique:
Yin xin-ij yan chive,
pero rix man xijoꞌ ta xivacꞌaxaj.
¿Achique roma vacami nijoꞌ chi nincamuluj chic rubixic chive?
¿Ja jun rix nijoꞌ yixoc tzekleꞌey richin?
xchaꞌ chique.
Jacꞌariꞌ tok chi oyoval xechꞌo-vi che y xquiꞌij:
Rat,
rat jun tzekleꞌey richin rijaꞌ,
pero roj,
roj tzekleꞌey richin ri Moisés.
Roj keteman chi ri Moisés xchꞌo ri Dios che,
jacꞌa ri achi reꞌ nis-ta keteman achique lugar tipe-vi,
xechaꞌ.
Quireꞌ cꞌa rutzolic quitzij xuꞌon ri achi:
Romariꞌ nisatz nucꞌuꞌx yin,
roma rix man iveteman ta achique lugar nipe-vi,
y rijaꞌ xuꞌon chuve chi xitzuꞌun.
Roj keteman chi ri Dios man yeracꞌaxaj ta ri ebanoy mac.
Pero si jun vinak nuyaꞌ rukꞌij ri Dios y nuꞌon ri nrojoꞌ ri Dios,
can nacꞌaxex-vi y niyoꞌox che ri nucꞌutuj.
Xe tok xecꞌujeꞌ vinak pa ruviꞌ ri rochꞌulef,
man jun bey elenak rutzijol chi cꞌo ta jun jakayon ruvech jun vinak ri can man nitzuꞌun ta vi xalex.
Si man ta riqꞌuin ri Dios petenak-vi ri xbano chuve chi xitzuꞌun,
man ta nitiquer nuꞌon milagro,
xchaꞌ ri achi.
Quireꞌ cꞌa rutzolic rutzij xquiꞌen ri achi:
Rat can rat aj-mac vi xatalex,
¿y can najoꞌ nkojatijoj roj?
xechaꞌ ri achiꞌaꞌ israelitas.
Jacꞌariꞌ xquelesaj-pe ri achi chiriꞌ.
Tok ri Jesús xracꞌaxaj chi xeleses-pe ri achi ri pa sinagoga,
xerucanoj,
y tok xril,
xuꞌij che:
¿Nayaꞌ avánima rat riqꞌuin ri Rucꞌajol ri Dios?
xchaꞌ che.
Ri achi quireꞌ cꞌa xuꞌij:
Taꞌij cꞌa chuve (achique,
acuꞌx) ri Rucꞌajol ri Dios,
richin quiriꞌ ninyaꞌ vánima riqꞌuin,
xchaꞌ.
Ri Jesús xuꞌij che:
Rat atzꞌeton chic ruvech ri Rucꞌajol ri Dios.
Ja yin ri yichꞌo aviqꞌuin,
xchaꞌ.
Y ri achi xuꞌij:
Ninnimaj,
Ajaf,
xchaꞌ.
Y xuyaꞌ rukꞌij ri Jesús.
Y ri Jesús xuꞌij:
Yin xipe chochꞌulef richin ninkꞌalajrisaj achique rubanon cánima ri vinak,
richin quiriꞌ ri man yetzuꞌun ta,
xtijakataj quivech.
Jacꞌa ri niquinojij chi yetzuꞌun,
xtin-en chique chi xtikꞌukꞌumer ronojel chiquivech,
xchaꞌ.
Jacꞌariꞌ jujun chique ri fariseos ri ecꞌo-apu chunakaj ri Jesús,
tok xquicꞌaxaj ri xuꞌij,
quireꞌ xquiꞌij-apu che:
Ni modo ja jun roj man nkutzuꞌun ta,
xechaꞌ.
Jacꞌa ri Jesús xuꞌij chique:
Más utz man ta yixtzuꞌun,
richin quiriꞌ manak ta imac nivakalej.
Pero roma rix niꞌij chi xa yixtzuꞌun,
romariꞌ can cꞌo mac nivakalej.